בשנת 1960 התקיימה התחרות באולם הפסטיבלים המלכותי בלונדון, בירת הממלכה המאוחדת ביום שלישי. הולנד, שזכתה במהדורה הקודמת, סירבה לארח אותה מפאת מגבלות כספיות שהטילה ממשלת המדינה על רשות השידור הממלכתית. מעתה ואילך חדלו מארגני התחרות לקיימה באמצע השבוע. ז'קלין בואייה הצרפתייה, ביצעה את השיר "Tom Pillibi", והגיעה למקום הראשון עם 32 נקודות. בניגוד למהדורות הקודמות, הוענק גביע הניצחון לבואייה על ידי זוכת אירוויזיון 1959, טדי סחולטן. לאחר התחרות נכנס השיר למספר מצעדי מוזיקה ברחבי היבשת. באירוויזיון 1962 שונתה שיטת ההצבעה, וארבע מדינות הגיעו לראשונה למקום האחרון עם 0 נקודות ("nul point"). בשיטה החדשה רשאי כל שופט להעניק 1–3 נקודות לשלושת השירים הטובים ביותר. מאירוויזיון 1964 החל איגוד השידור האירופי למנות מפקח מטעמם על תוצאות התחרות. באותה השנה זכה השיר "Non ho l'età" בביצועה של הזמרת האיטלקייה ג'יליולה צ'ינקווטי. השיר הגיע למקום הראשון במצעד הבלגי (הן בפלנדריה והן בוולוניה), הצרפתי והאיטלקי.